﻿Sculaţi, măi fraţi, din somnul vostru 
 
Sculaţi, măi fraţi, din somnul vostru – 
Din întunericul cumplit... 
Ori nu vedeţi că viaţa-i ostrov? 
Ori voi pe veci aţi adormit? 
Străini, orfani, utaţi de mume, 
Uitaţi şi chiar de Dumnezeu, 
Noi am rămas un basm în lume, 
Ca rarităţile-n muzeu... 
La ochi o lume ne luară, 
Cât am rămas de-ntunecaţi! 
Şi veneticii strigă-n ţară, 
Ca să le fim noi slugi şi-argaţi! 
Şi spun c-ar fi mai bine încă, 
Când am fi toţi noi – boi la plug 
Şi la pietriş s-arăm adânc, 
Şi zi, şi noapte puşi la jug, 
Şi să ne poată, ca pe-o turmă 
De vite, ca pe o cărare – 
Mâna, cu harapnicul din urmă 
Pe spate a ne măsura 
Şi a ne jupi, şi a ne tunde, 
Şi a ne mulge, ca pe oi. 
De-ar fi, de nu – de muls de unde – 
Ar stoarce sângele din noi 
Şi a ne da, în loc de pâine, 
Nişte gunoi mucegăit... 
Şi-a te ucide ca pe-un câine, 
Când n-ai fi-nstare de slujit!... 
Sărmanilor, ah! cum o viaţă 
Voi aţi dormit de lume duşi! 
Ori n-aveţi sânge-n vine – viaţă? 
Ori v-au orbit stăpânii ruşi?! 
Sculaţi, mai fraţi, din somnul vostru, 
Ieşiţi din chin, de la năcaz, 
Ori nu vedeţi că viaţa-i ostrov –  
Şi-n viaţă e mai slobod azi? 
Destul! Deşteaptă-te, române, 
Destul un veac întreg de somn! 
Nu vezi că ziua ta de mâine 
Te cheamă iar să fii tu domn?! 
Ce-a fost, va trece tot ca fumul... 
Ori nu eşti viţă de român? 
La venetic arată-i drumul 
Şi fii în Ţara ta stăpân! 

